ยอดใช้จ่ายผ่านช่องทางออนไลน์ในสหรัฐฯช่วงวันขอบคุณพระเจ้าเพิ่มเกินคาด
ยอดใช้จ่ายผ่านช่องทางออนไลน์ในสหรัฐฯช่วงวันขอบคุณพระเจ้าเพิ่ม 25% จากช่วงเวลาเดียวกันของปีที่แล้ว และสูงกว่าที่ตลาดคาดการณ์ไว้ว่าจะเพิ่มขึ้นเพียง 18%
28 พ.ย. 2558

ข้อมูลจาก Adobe Digital Index ระบุว่า ยอดการใช้จ่ายผ่านออนไลน์ในช่วงเทศกาลวันขอบคุณพระเจ้า (Thanksgiving Day) ในสหรัฐ ณ วันพฤหัสบดีที่ 26 พ.ย. มีมูลค่ากว่า 1.7 พันล้านดอลลาร์ เพิ่มขึ้น 25% จากช่วงเวลาเดียวกันของปีที่แล้ว และสูงกว่าที่ตลาดคาดการณ์ไว้ว่าจะเพิ่มขึ้นเพียง 18% โดยข้อมูลดังกล่าวได้จากการสำรวจบริษัทต่างๆ ทั่วโลกกว่า 5,000 บริษัท
แมทธิว เชย์ ประธานเจ้าหน้าที่บริหารสมาพันธ์ผู้ค้าปลีกแห่งชาติของสหรัฐเปิดเผยว่า “เทศกาลวันขอบคุณพระเจ้าเพิ่งเริ่มต้น เราคาดว่าบริษัทค้าปลีกจะนำเสนอส่วนลดให้กับผู้บริโภคในช่วงสุดสัปดาห์นี้ ซึ่งรวมถึงโปรโมชั่น ‘Black Friday-only deals’ หรือ ‘Cyber Monday’ ที่คาดว่าจะมีการยืดเวลาต่อไปถึงสัปดาห์หน้า”
รายงาน “2015 Holiday Shopping Predictions” ของ Adobe Digital Index คาดการณ์ว่า ชาวอเมริกันจะใช้จ่ายผ่านทางออนไลน์ในวงเงินสูงถึง 8.3 หมื่นล้านดอลลาร์ตลอดช่วงเทศกาลวันขอบคุณพระเจ้าปีนี้ ซึ่งถือเป็นยอดการใช้จ่ายทางออนไลน์ที่สูงสุดเป็นประวัติการณ์
 
ที่มา: สำนักข่าวอินโฟเควสท์